Agadir

**Agadir** tga yat tmdint imqqurn illan ɣ yiffus n Lmɣrib ɣ tmnaḍt n Sus. Tlla tmdint ad ɣ 508 km ɣ unẓul n Tgmmi tumlilt, d 173 km i Taṣṣurt, d 235 km i Mrrakc.

Uggar n 421,844 n mddn ad izdɣn ɣ Ugadir, d wuggar n 600,599 n mddn zdɣn ɣ Ugadir-Idawtanan. Kṛaḍt tutlayin ad sawaln imzdaɣn n Ugadir : Taclḥiyt, Taɛṛabt tantalant tamɣribit (Ddarija), d Tfṛansist.

Ar nttini i imzdaɣn n Ugadir *"Ayt Ugadir"* s Tmaziɣt. 

## Aẓuṛ n yism
Agadir iga yan yism amaziɣ, ammak nns iga t iɣrm akcraraḍ nɣ tazqqa n ujmu d imndi. Llan tugtt n yismawn yaḍnin i tɣrmt n Ugadir zzɣ tasut tis smmust d mrawt, gisn mad igan win imzdaɣn zun d "Agadir n iɣir", "Agadir n lɛṛba", "Lɛin n lɛṛba", "Tigmmi n lɛin n lɛṛba", "tigmmi n uṛumi". Ilin yismawn lli as gan imdduryn slawan akkʷ ibrdqqizn zun d: Santa cruz de Ague Santa Cruz du cap do. Ilin yismawn yaḍnin lli ittyafan ɣ tkaṛḍiwin d tnfulin tiqqburin. Rad ilkm umḍan n yismawn ad mad nn yaẓn i 20, macc tugtt nnsn ur sul ttyussann. Ɣilad ur sul ɣaman amr sin ɣ yismawn gan tn "Agadir" d yan yism yaḍnin ar t ttinin i yan ɣ iḍuṛan n tɣrmt igat "Funti" .

## Amzruy

### Anaɣiz
Amzruy n tmdint n Ugadir iga agnaw dat tasut tis 12, ur illi ma tt ibdrn ula ma fllas isawn dat usakud ad.

Ɣ tasut tis snat dat tlallit n Ɛisa, ibdr unmzruy Polybe ɣ yiẓẓlmḍ n tfriqt, ɣ ugaraw anaṭlas, *cap Rhysaddir,* iml ad yili ɣ kra n udɣar ur bahra yaggugn f Ugadir, idis nns ckkan sul gis inmzruyn. 

Tamnagit takaṛḍugraft lli akkʷ iqburn nna ɣ nttafa Agadir d tanna ɣ d tettbayan tga tt ɣ yat tkaṛḍa n 1325: ɣ udɣar ɣ wattayn nna ɣ tlla tmdint ɣil ad, gis uskan n yan umkan ila yism n *Porto Mesegina,* id ikkan yism n taqbilt tamaziɣt ittuybdarn yad ɣ tasut tis-12, taqbilt n imsgginn ("Msggina" s tɛṛabt), ad tt igan d igʷsimn ("Ksima" s tɛṛabt).

Ɣ tgira n tizi n uzmz anammas, iga ugadir yan iɣrm mi idrus waddur; ism ad nit, *Agadir el-arba*, ittyafa tiklit izwarn ɣ 1510.

### Azmz Abrtqqiz
Ɣ 1505, Ibrtqqizin kcmn yad ɣ wakud ann d taɣarin timɣribiyin, ṣkun ukan aṣddar d tɣrmt nnsn ɣ uḍaṛ n yat twrirt nɣ tadawt mnid n yill, Santa Cruz do Cabo de Aguer (Tagʷrramt taẓggʷa n Cap Ɣir), ɣ udɣar n tuddurt Funti nna iddɣn ɣilad (ila yism ad lli d ikkan tguri n *fonte* iṭṭafn anamk n *aɣbalu*).

Dɣya, s lliɣ d umẓn ibrtqqizn zzkiṛ d tqbilin n tmnaḍt uqɛan gra-tsn tmukrisin. Zɣ 1530, blukin ɣinna ibrtqqizn ɣ Santa Cruz. Ibda lmadd abrtqqizi lliɣ d iɣʷi ugllid asaɛdi Muḥammad Ccayx ass n 12 mars 1541 iɣrm n Santa Cruz de Aguer. Ṣḍiṣ tmaḍ n willi ur mmutnin zɣ ibrtqqizn srsn tn ɣ biggurdan, gisn ula anbbaḍ Guterre de Monroy d yillis Dona Mecia. Ur asn ṛẓmn aylliɣ tn sɣan kra n igʷrramn lli d yuckan zɣ Brtqqiz xississan bac ad tn sdrfin. Dona Mecia, lli y'as immut urgaz ɣ ammas n imnɣi, tahl Muḥammad Ccayx macc tmutt lliɣ tra ad taru ɣ 1544. Ɣ usggʷas ad nit, iṛẓm Muḥammad Ccayx i unbbaḍ Guterre de Monroy, aɣuln-d gan imddukkal.

Timrsi n ibrtqqizn ɣ Lmɣrib umɛin gr 1505 d 1520, rad naqṣn. Ḍaṛt mzliwt n Agadir, iqqan f Ibrtqqizn ad fln Asfi d Azmmur. Lmɣrib imik s imik ur sul ihmmi ibrtqqizn lli d iḍwwrn s dar Lhnd d Lbrizil. Ḍaṛt 1550, ur umẓn ibtrqqizn ɣ Lmɣrib abla Mazagan (ad t igan d Jdida), Ṭanja d Sbta.

### Ankar Amzwaru

### Tasutin tis 18 d tis 19

### Azmz AFṛanṣawi

### Amussu n trgagit n wakal

### Agadir ḍaṛt 1960

## Timktit

Ɣ 1505, lliɣ yad rsan ɣ kigan n tɣarin timrrukiyin, bnan ibrtqizn yat tgadirt d yan umaris n tsbbabt tama n yill, ɣ izddar n wawrir ɣ illa Ugadir-uflla, iga s yism *Santa Cruz do Cabo de Aguer*.

ɣ 1911, tssufḍ Lalman yan uɣrrabu s Ugadir ilan s yism SMS Panther, ayad yiwi-d yan umukris adiblumasiy mqqurn gr Fṛanṣa d Lalman, ar as ttinin Tassast n Ugadir, nɣ Tassast tamrrukiyt tiss snat.

Ɣ usggas n 1911 issiw uɣrrabu almani "bantr" ɣ tɣrmt afadd ad iḥḍu ilmanin zdɣnin ɣ ugadir , mayad add yiwin aylliɣ tlla tassast n ugadir ngr Fṛanṣa d almanya , ɣaylli d yiwin ad tssuḍrer Fṛanṣa is tsdurri maṛṛa amṛṛuk ɣ usggas n 1912 .

Ɣ 29 fabṛayr 1960 ɣ ugad wiss 11 d 57 n tusdadt n yiḍ , immuss wakal n ugadir , ɣaylli d iwin arkiɣ tndl tɣrmt . d ɣ 15 n ultu ittymḍal mad izrin 15.000 n ufgan . lliɣ izri unggza n ugadir inna ugllid muḥmmad wiss smmus : «لئن حكمت الأقدار بخراب أكادير، فإن بنائها موكول إلى إرادتنا وعزيمتنا» , nɣd : « iɣ izzurf urtum andal n ugadir , tuska nns tlla f waqqas nnɣ d umummi nnɣ » ityska ugadir amaynu ɣ 2 km ɣ iffus n ugadir taqqburt . tiɣrmt tamaynut s ibridn nns ibarawn d tiskka nns timaynutin d tbrnaṭin nns ur tga zun d tiɣrmin tiqqburin n umṛṛuk . d nttat ad yiwin taskflt tiss snat ɣ tmallayt ḍaṛat amuṛṛakkc s ugalaz n uftas nns ibuɣlan d ignna nns aẓrwal . yuckad ɣ tiṭṭan lli ittyskarn masdd anadal lli yutn agadir iga walli bahra iggutn , lliɣ yut unngza tugtt n iḍuran ns (talbdjt , lqṣbt...) , d idɣarn ad darsn yan unbḍu immrwasn , att igan d usttiɣ lli illan ɣ ddu wakal , lli immntln ɣ mad izrin i tugtt n tmukrisin ɣ tdffurt n wakal , macc ɣ usggas n 1960 illa yakk umussu n wakal lli immntln i unadal n tɣrmt . ḍaṛat amngas lli yutn agadir ɣ wass n 29 fabṛayr 1960 , iḍṛd uṭṭun n imzdaɣ zzɣ 45000 ar 16000 .

Inna ugllid muḥmmad wiss smmus : *«لئن حكمت الأقدار بخراب أكادير، فإن بنائها موكول إلى إرادتنا وعزيمتنا»* , nɣd : « iɣ izzurf urtum andal n ugadir , tuska nns tlla f waqqas nnɣ d umummi nnɣ » . tlla tɣrmt n ugadir ɣ yan udɣar irxa ad gis ilin imussutn n wakal , d ɣayad af ttyska tɣrmt n ugadir tamaynut ɣ 2 km ɣ iffus n udɣar nns aqqbur .

## Asnmkta
Ar ittini usiḍn lli ittyuskar ɣ usggʷas n 2014 mas:

### Aslmd

* Tigmiḍi n tagufi (middn lli ur ssin ad aqran wala ad ttaran) : 17,9%
* Tigmiḍi n imzdaɣ lli iɣran ar usinan n usmdi nɣd uggar : 27,6%

### Tadamsa

* Tigmiḍi n imzdaɣ lli llan ɣ isggasn nnsn n twuri : 50,8%
* Tigmiḍi n tarwuri (middn lli ur ṭṭafn tawuri) : 17,2%
* Tigmiḍi n imzdaɣ lli swurin dar lmxzn (nɣ kantin swurin gis) : 14,1%
* Tigmiḍi n imzdaɣ lli swurin ɣ uslig (nɣ kantin swurin gis) : 58,8%

## Tarakalt

## Agadir Uflla

Iga **Agadir Uflla** yan ugadir ibna t ugllid Asɛdiy Ɛabdllah Lɣalb ɣ 1572. Ittyawbna ɣ iggi n ya wawrir yattuyn s 236 m. Awrir ad ittyara ɣ tsga nns ifkan i iffus s tɛṛabt:  "*Allah, al-watan, al-malik "*, « Rbbi nɣ Akuc, Tamazirt, Agllid ». 

Ittyara ɣ taggurt n ugadir ad s thulanḍiyt "*Vreest god ende eert den kooning* ", anamk nns iga t : « kṣuḍ ṛbbi, twqqrt agllid ».

Afaylu:AGADIR OFELLA.jpg|Agadir n uflla
Afaylu:AGADIR OFELLA ( AGADIR).jpg|Aɣaras n Agadir n uflla
Afaylu:AGADIR OFELLA (VILLE D'AGADIR).jpg|Agadir zɣ afa n Agadir n uflla
Afaylu:Agadir Casbah Oufella nuit.JPG|Agadir n uflla ɣ yiḍ
Afaylu:AGADIR-OUFELLA.jpg|Aftas n Agadir


## Taɣarin
Gan iftasn n ugadir yat taɣawsa lli bahra yiwin tiṭṭ n imallayn d willi bahra tirinin tisggiwin n  Sus. Tili taɣart s yat tiɣzi n 07 km d uggar. Mac iɣ ira yan ad iẓr iftasn taɣarin lli bahra icwan, illa fllas a'nn yitti f tmdint yamẓ aɣaras n Taṣṣurt. Ɣin ran yaf uggar n 20 n taɣart nɣd aftas. Ig uftas n Taɣazut yan ɣ iftasn lli baḥra ttuyssanin, yili sisn uḍar d umuddu. A'nn ka zrit Taɣazut s yan smus id kilumitr ran taft aftas abuda lli mu smman ihippiyn "*Paradis plage* " nɣd « Iftasn Ljnt ».

## Anzwi
Iḍfuṛ ugadir i unzwi anammas , d unzwi zun d win tnzruft ɣ yat tizi , d ar bahra ttɣama tskʷflt n trɣi ɣ mad yaẓn i 20°C . zun d tiɣrmt n nirubi ɣ kinya . ar izray ɣ tɣrmt ɣaylli mu ttinin "ccrgi" . d igat kra n waḍu lli d itkkan tanzruft d ar ittmntal ɣ uzrruy n tskʷflt n trɣi ard tzri 40°C .

## Tadmsa
### Tamallayt
Iga Ugadir yat tmdint li bahra ituyssan s tmallayt ɣ tmazirt n Umrruk. Ar tid ittwattasn gaygan du amalay ɣ kraygatt tasga a ɣu amadlan, gin iFṛanṣawiyn imzwura li bahra issusam Ugadir, tab3antnin ilalmaniyn s ingliziyn. Imallaynad gan sɣ wanaw n imallayn li itllinin s iftasn d tafukt.

### Tudrt n il d twuriwins

Yat ɣ tiwuriwin timuqqranin n il tsalan middn n ugadir tisggiwin gantn tiwuriwin n il. tli ɣ ugadir lmrsa tisnat lmrruk, tili fkrat wal, talmrzat n tmallayt, talmrssat n srdil d gmrt islman d lmrsa tamaynut ntsbbabt. 

## Asslmd
Tlla ɣ Ugadir Tasdawt n Ben Ẓuher, yat zɣ tsdawin timqranin n tmazirt. Tumy taɣiwant n iḍbibn, tin tussniwin, tin tussniwin tizfanin, tidmsanin d tinamunin, tin tussniwin tinfganin, d kra n tmrsal yaḍnin n usslmd anflla : ENSA, ENCG, d ESTA.

## Tadlsa
Ar ttyawskarn kigan n inmuggarn ɣ Ugadir, gisn : 
*Anmuggar n Tmitar : Isman aẓawan n ayt Sus, win imaziɣn, d win Lmɣrib s umata, wala win umaḍal. Ar ittili kraygat usggʷas ɣ tzwiri n Yunyu.
*Anmuggar n La Tolérance : Ar ittili kraygat asggʷas d ar ittkka ɣar yan yiḍ.

## Tamallayt

ttwayssan tɣrmt n ugadir lli yaẓn i ugarw aṭlanti s unzwi nns amnumms , d tiɣzi n uftas nns lli izrin 30 kilumitṛ , d umlal nns awraɣ , d tfukt nns ismrɣan uggar n 300 n wass ɣ usggʷas , ma yad ad stt isslkmn i yan uswir bahra yattuyn ɣ tmallayt , lliɣ llan tugtt n izugaz imqqṛann ɣ tama n uftas nns , lli dar llan tugtt n ibridn rẓmnin f uftas . ɣiklli ttwayssann izugaz n ugadir s uzdduɣ amṛṛuki d uzdduɣ amaynu , d tnufa n tunnunt , d tnufa n usjji n tdusi .

### Aftas n ugadir
Iga uftas n ugadir yan ɣ iftasn bahra iẓiln ɣ umṛṛuk , lliɣ ẓḍarn imallayn ad gis skrn tugtt n iẓwarn zun d isardabn n tafukt d ussudu n isan d tunnunin n waman d igiwr ɣ tbrnaṭ n iggi n uftas .

### Urti n ulhaw
Iga irti n ulhaw yan urti bahra iẓiln lli s a fttun tugtt n imallayn afadd ad gis zzrin yat tizi n tayri , ɣ yat tmust ifulkin .

### Asif n waylaln
Iga yan urti n imudar amẓyan , lli indazn s maṛṛa inawn n waylaln d igḍad , d kra ɣ imudar aḍnin , d tlla f kra n izmmuẓẓal zg uftas , ar d sis ttackan imẓyann ula imqṛann . afadd ad ẓṛn igḍaḍ d waylaln , issann fllasn kra n inɣmisn . llan urti yad tugtt n wanawn n waylaln d imudar , llistt yujjan ad taf urtan aḍnin n umṛṛuk . d ɣ isggʷasn ad ggʷranin , irẓm urti tiggura ns fabur ɣ udm n imzdaɣ d imallayn .

### Asarag n lamal
Asarag imqquṛn ɣ tiɣrmt n ugadir , ggutn gis imwirn d inmuggarn d imussutn lli ittawsn afadd ad tlkm tɣrma tamṛṛukit d tɣrma tamaziɣt yan uswir yattuyn , zun d anmuggar n timitar lli d ittawin tugtt n inuẓar zzɣ Amṛṛuk slawantt akkʷ Sus , d wyyad zzɣ timura yaḍnin .

### Agadir n uflla
Iga yan udɣar zɣ umzruy tlla yad gis tɣrmt taqqburt , macc yan ugzzum mqquṛn zgis indl s ummntal n umussu n wakal lli yutn tiɣrmt ɣ usggʷas n 1960 . illa ugadir n uflla ɣ iggi n yan udrar lli dar 236 mitru ɣ tɣzi f tsna n yill .ɣ iẓẓlmd n tɣrmt n ugadir . ittyskar ɣ usggʷas n 1540 f ifassn d unmɣuṛ Muḥmmad Ccayx Ssaɛdi .

## Tiwlafin

Building Amazigh Culture Museum Agadir.jpg|Tasnniɣt n tadlsa tamaziɣt
Agadir 28.01.2011 15-29-21.JPG|Agdal n Ulhaw
Aéroport Agadir.jpg|Azagz n Ugadir
Plan d'Agadir en 1885.jpg|Takarda n Ugadir n 1885
Panorama Marina Agadir 2020.jpg|Marina n Ugadir
Agadir C73-46.jpg|Aftas d Agadir uflla


## Ɣayli sis izdin

## Tisaɣulin